Valtiovarainministeri Antti Rinteen käsityksen mukaan Suomeen syntyy uusia yrityksiä ja uusia työpaikkoja, jos eläkeläiset saavat ilmaiset kalastusluvat ja pääomatuloja ryhdytään verottamaan entistä ankarammin. Saanen olla eri mieltä.

Kerron esimerkin voimin, miksi olen Rinteen kanssa eri mieltä. Kolme nuorta miestä perustaa yrityksen. Perustamiseen he sijoittavat puolet säästämistään rahoista ja toisella puolella säästöistä he ajattelivat kituuttaa siihen asti, että firma saadaan sen verran lentoon, että se alkaa tuottaa voittoa.

Kolmen ensimmäisen vuoden aikana firma kasvaa, mutta tulos pyörii nollan tienoilla, niin kuin se aloittelevilla firmoilla yleensä pyörii. Neljäntenä vuonna kasvu jatkuu ja firma tekee kohtuullisen voiton. Pojat ilahtuvat. Firmalla on vihdoinkin rahaa ja se voi palkata uusia työntekijöitä. Mutta sitten iskee todellisuus otsaan kuin pajavasara.

Antti Rinne kävelee ovesta sisään ja vie mitään kysymättä mennessään viidesosan firman kassasta. Pojat tekevät uudet laskelmat ja toteavat, etteivät he pysty palkkaamaan niin montaa uutta työntekijää kuin olivat aikoneet, ja se hidastaa seuraavana vuonna kasvuvauhtia.

Pojat toteavat eräänä päivänä, että säästöt ovat loppu ja päättävät ottaa firmasta sen verran osinkoa, että elävät. Pajavasara iskee toiseen kertaan. Kun osingot on jaettu pöydälle, Antti Rinne kävelee sisään ja ottaa kolmasosan jokaisen rahapinosta. Pojat yrittävät sanoa Rinteelle että hei, sähän veit jo viidesosan, mutta Rinne vain hymyilee ja toteaa että näin on pakko tehdä, jotta maahan syntyy uusia työpaikkoja.

Rinteen vierailujen johdosta pojat eivät pystyneet kasvattamaan firmaansa niin nopeasti kuin olivat suunnitelleet, eivät pystyneet palkkaamaan niin montaa uutta työntekijää kuin olivat aikoneet ja joutuivat nostamaan firman kassasta osinkoina neljäkymmentä prosenttia enemmän kuin olisivat joutuneet ilman Rinteen vierailuja.

Koska poikien firma ei omistanut betoniseiniä eikä yli kymmentä kiloa painavia koneita, pojat siirsivät firmansa Viroon. Kasvuun päässyt firma tekin voittoa heti ensimmäisenä Tallinnan-vuotenaan. Ministeri Jürgen Ligi onnitteli poikia ja ilmoitti, ettei veroa tarvitse maksaa. Pojat palkkasivat kassan turvin lisää virolaisia työntekijöitä. Toisena toimintavuotena tuli hieman enemmän voittoa ja he maksoivat itselleen osinkoa. Firma ei joutunut siitäkään voitosta verolle, mutta pojilta Ligi otti 26 prosenttia. Sen pojat maksoivat tyytyväisinä.

Omalla tavallaan Rinne on oikeassa, kyllä pääomia ja firmoja verottamalla syntyy työpaikkoja, mutta niitä syntyy Viroon.

Miksi työväenliikkeen puheenjohtaja ei keskity työpaikkojen luomiseen? Miksi hän keskittyy sosialisoimaan kaikkea? Olisiko demareiden aika tunnustaa, ettei kommunismi sittenkään ollut hyvä idea?